b'\n_START_ARTICLE_\nHannie Lips\n_START_SECTION_\nBakgrunn\n_START_PARAGRAPH_\nLips ble f\xc3\xb8dt i 1922 i Rotterdam som datter av forsikringsagenten Johannes Bernardus Anthonius Lips (1892\xe2\x80\x931971) og husmoren Johanna Catharina Maria Buijs (1898\xe2\x80\x93ukjent). Hun var tredje barn i en katolsk familie med seks barn. Hannie var musikalsk og studerte ved musikkonservatoriet i Haag etter videreg\xc3\xa5ende skole. Etter skolen jobbet hun som pianol\xc3\xa6rer, og senere som vertinne i Rotterdam Zeemanshuis Stella Maris, hvor hun spilte og sang for sj\xc3\xb8folk. _NEWLINE_I 1953 ble hun oppdaget av pressesjefen for bilfabrikanten Ford, som lurte p\xc3\xa5 om hun kunne v\xc3\xa6re konferansier og underholder ved bilutstillinger. Sommeren 1954 ble hun kontaktet av kringkasteren KRO (Katholieke Radio Omroep) som var p\xc3\xa5 utkikk etter nye programannons\xc3\xb8rer \xe2\x80\x93\xc2\xa0popul\xc3\xa6rt kalt \xc2\xabhallodame\xc2\xbb. Hun fikk jobben og ble raskt et popul\xc3\xa6rt tv-ansikt i fjernsynets barndom i Nederland.  _NEWLINE_I tillegg til jobben som programannons\xc3\xb8r var hun ogs\xc3\xa5 programleder for barneprogrammer som Hokus Pokus, dat kan ik ook (1956), barnesp\xc3\xb8rreleken Vlieg \xe2\x80\x99ns vlug (1958) og juleprogrammet O kom er n\xe2\x80\x99s kijken (1956). Her sang hun og spilte piano og trekkspill. Programlederjobben gjorde henne til en popul\xc3\xa6r person hos barna, og hun fikk etter hvert kallenavnet Tante Hannie. _NEWLINE_I 1958 presenterte Hannie Lips Eurovision Song Contest, som ble arrangert i Nederland etter at Corry Brokken hadde vunnet musikkonkurransen \xc3\xa5ret f\xc3\xb8r. Hun ledet ogs\xc3\xa5 de nederlandske nasjonale finalene i 1960 og 1962._NEWLINE_Hun giftet seg i 1960 og begynte gradvis \xc3\xa5 jobbe mindre som programleder. I 1966 satte Hannie Lips et endelig punktum for karrieren som tv-arbeider. I stedet ville hun hjelpe ektemannen Henk Scholten som drev et tekstilfirma. Hun vendte aldri tilbake til tv-bransjen.\n_START_SECTION_\nPrivatliv\n_START_PARAGRAPH_\n28. mai 1960 giftet Hannie Lips seg med tekstilprodusenten Henk Scholten fra Enschede. Paret giftet seg i Karlingen i Rotterdam, til enormt presseoppbud og nysgjerrige publikummere. Lips var s\xc3\xa5 kjent i Nederland at det ble vist et innslag fra bryllupet p\xc3\xa5 nederlandsk fjernsyn noen dager senere. _NEWLINE_Selv om Lips jobbet mye med barn, fikk hun og ektemannen Henk aldri egne barn. I stedet s\xc3\xa5 hun p\xc3\xa5 fansen og seerne som barna sine: \xc2\xabJeg elsker barn, og de gj\xc3\xb8r meg veldig glad\xc2\xab, sa Lips i et intervju med De Telegraaf i 1959._NEWLINE_Hannie Lips d\xc3\xb8de 19. november 2012 i Laren, 88 \xc3\xa5r gammel.'